
Гъэмахуэм зыхуагъэхьэзыр
Адыгей. Республикэм гъэмахуэ зыгъэпсэхугъуэм зыхуагъэхьэзырын щыщIадзащ. Сабийхэр ирагъэблэгъэнущ я узыншагъэр щрагъэфIакIуэ IэнатIэ 99-м. Илъэс къэс а IуэхущIапIэхэм сабий мин 22-м щIигъум зыщагъэпсэху.
Илъэс къэс Iэмал имыIэу IуэхущIапIэхэм зэгъэпэщыжыныгъэхэр щрагъэкIуэкI. Санитар, мафIэс шынагъуэншагъэ я лъэныкъуэкIэ кIуэ пэтми нэхъ ткIийуэ бгъэдохьэ. Къыхэдгъэщынщи, «Лань» лагерыр процент 70-м нэскIэ гъэмахуэм хуэхьэзырщ. Иджыпсту пэш кIуэцIхэр зыхуей хуагъазэ, мыгувэу газ ирашэлIэнущ.
Зэгъэпэщыжыныгъэ лэжьыгъэхэм къадэкIуэу, лагерым и унафэщIхэм республикэм и еджапIэ нэхъыщхьэхэмрэ колледжхэмрэ я студентхэм ящыщ вожатэхэри гъэхьэзырным яужь итщ. «Лань» лагерыр бгылъэ-спорт IэнатIэхэм хабжэ.
Накъыгъэм и 3-м къызэIуахынущ
Къэрэшей-Шэрджэс. Республикэм и Малокарачаевск районым зы махуэм фэеплъищ къыщызэIуахынущ.
Къэрэшей лъэпкъыр республикэм зэрырашам и лей зытехьахэм, Чернобыль АЭС-м и лъэужьхэр гъэкIуэдыжыным, Афганистан зауэм хэкIуэдахэм ятеухуа фэеплъхэр накъыгъэм и 3-м — Къэрэшей лъэпкъым и къэщIэрэщIэжыгъуэ махуэм-къызэIуахынущ.
Япэ фэеплъыр и IэдакъэщIэкIщ КъШР-м и цIыхубэ художник Хабичев Магомет. Сабий цIыкIуитIым зызракъузылIа анэ композицэм метри 3 и лъагагъщ, жэзым къыхэщIыкIащ. А фэеплъым текIуэда мылъкур щIыналъэм щыпсэухэм зэхуахьэсащ. ХьэрычэтыщIэхэмрэ лэжьакIуэ гупхэмрэ абы хэлъхьэныгъэ хуащIащ.
Афган зауэлIхэм я фэеплъ гъэувыныр абы щызэуахэм къыхалъхьащ икIи район администрацэм ядиIыгъащ. Чернобыль АЭС-м и лъэужьхэр зыгъэкIуэдыжахэм я фэеплъыр районым ЩэнхабзэмкIэ и паркым щагъэувынущ.
УЭРДОКЪУЭ Женя.
